**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladá Ministerstvo životného prostredia Slovenskej republiky (ďalej len „ministerstvo“) materiál „Návrh poslancov Národnej rady Slovenskej republiky Petra Antala, Gábora Gála, Jaroslava Bašku a Milana Panáčka na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov (tlač 583)“.

**Všeobecne**

Poslanci Národnej rady Slovenskej republiky  predložili na rokovanie Národnej rady Slovenskej republiky návrh zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov (ďalej len „poslanecký návrh zákona“).

Poslanecký návrh zákona reaguje na uplatňovanie § 48 v praxi, konkrétne na prípady, keď v dôsledku rozsiahlych infraštruktúrnych investícií (výstavba diaľnic a rýchlostných komunikácií, výstavba a rekonštrukcia železničných tratí, elektrických sietí atď.) malé obce disponujú finančnými prostriedkami získanými z finančných náhrad v hodnote niekoľko desiatok až stoviek tisíc eur, ktoré, aj s prihliadnutím na všetky zásady odbornej starostlivosti o dreviny, nemajú ako efektívne využiť na starostlivosť o rastúce dreviny na jej území. Zároveň však nemôžu tieto finančné prostriedky využiť žiadnym iným spôsobom, ktorý by síce bol ideologicky v súlade so zmyslom zákona, avšak platné znenie § 48 takú možnosť vylučuje. Reflektujúc na tieto prípady sa navrhuje doplnenie nových možností využitia finančnej náhrady.

Poslanecký návrh zákona bol predmetom medzirezortného pripomienkového konania od 23. júna 2017 do 3. júla 2017 a v rámci tohto konania neboli vznesené zásadné pripomienky.

**Stanovisko**

Ministerstvo nemá k predloženému poslaneckému návrhu zákona vecné pripomienky. Ministerstvo odporúča predkladateľovi vysporiadať sa legislatívno - technickými pripomienkami k návrhu zákona a pripomienkami k doložke vplyvov, ktoré boli uplatnené v medzirezortnom pripomienkovom konaní.

**Záver**

Ministerstvo odporúča vláde Slovenskej republiky vysloviť **súhlas** s predloženým poslaneckým návrhom zákona.